
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	12 mai 2009

	Nr.
	27/460


R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 704 din 4 noiembrie 2008, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul negativ al Consiliului Legislativ (nr.595/19.05.2008)

· avizul negativ al Consiliului Economic şi Social (nr.1204/17.06.2008)

· avizul negativ al Comisiei pentru buget, finanţe şi bănci (nr.22/526/05.03.2009)

· avizul negativ al Comisiei juridice, de disciplină şi imunităţi (nr.31/1084/07.11.2008)

· avizul negativ al Comisiei pentru egalitatea de şanse pentru femei şi bărbaţi (nr.37/24/02.02.2009)

· punctul de vedere negativ al Guvernului (nr.2197/11.09.2008 şi nr.91/552/DRP din 10.02.2009)
· punctul de vedere al Ministerului Finanţelor Publice transmis prin adr.15718 din 03.03.2009.

Propunerea legislativă are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, intervenţiile legislative preconizând mai multă claritate în vederea soluţionării problemelor pe care le întâmpină pensionarii la recalcularea drepturilor de pensie. Astfel, se propune modificarea art.19 alin.(1), art.20 alin.(1), art.42 alin.(1), art.44, art.77 alin.(1), art.87, art.88 şi art.167, precum şi completarea art.20 şi art.164.
Comisia propune Plenului Camerei Deputaţilor respingerea  iniţiativei legislative întrucât:
· unele propuneri din cuprinsul iniţiativei legislative vizează lărgirea sferei de cuprindere a locurilor de muncă în condiţii speciale (art.20), precum şi modificarea metodologiei de stabilire a punctajelor medii anuale (art.77 şi art.164), ceea ce ar conduce la influenţe financiare suplimentare asupra bugetului general consolidat care nu pot fi susţinute;
· sunt introduse o serie de reglementări neclare şi nefundamentate de natură să producă confuzii majore în logica actului normativ, unele dintre acestea suprapunându-se peste cele deja existente, iar altele încalcând unele principii de drept., cum ar fi, spre exemplu, modificările propusă pentru alin.(2) al art.20 şi art.88 din Legea nr.19/2000.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 7 mai 2009 au participat, în conformitate cu prevederile art.55 din Regulamentul Camerei Deputaţilor:

· d-na Doina Pârcălabu – preşedinte, Casa Naţională de Pensii şi Alte Drepturi de Asigurări Sociale
· d-na Doina Păuna – director, Casa Naţională de Pensii şi Alte Drepturi de Asigurări Sociale
· d-na Georgeta Jugănaru – director, Ministerul Muncii, Familiei şi Protecţiei Sociale.
La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost respinsă de Senat în şedinţa din 7 octombrie 2008. 
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ









Întocmit,





Consilier parlamentar Elena ANGHEL

